**ČESTO POSTAVLJENA PITANJA**

UVJETI PRIJAVE

**Je li područje mog studija relevantno za Rimac Technology?**

Natječaj je otvoren za redovne studente sljedećih studijskih programa: elektrotehnika, računarstvo, strojarstvo, matematika, fizika, kemija, informacijsko i programsko inženjerstvo te srodna područja prirodnih i tehničkih znanosti.

**Postoji li dobna granica za sudjelovanje u stipendijskom programu?**

Ne.

**Mogu li se prijaviti ako nisam državljanin Republike Hrvatske?**

Poziv je otvoren državljanima svih zemalja koji zadovoljavaju ostale preduvjete za prijavu.

**Mogu li se prijaviti ako studiram na privatnom fakultetu?**

Poziv je otvoren studentima svih akreditiranih visokoškolskih ustanova u Republici Hrvatskoj koji zadovoljavaju ostale preduvjete za prijavu.

**Mogu li se prijaviti ako studiram na fakultetu u inozemstvu, a došao sam u Hrvatsku u sklopu programa akademske mobilnosti?**

Nažalost ne ispunjavate preduvjete za prijavu.

**Mogu li se prijaviti ako studiram u Hrvatskoj, no jedan semestar tijekom sljedeće akademske godine planiram provesti na razmjeni u inozemstvu?**

Da.

**Mogu li se prijaviti ako sam već odslušao sve predmete u okviru diplomskog studija, no ostao mi je diplomski rad?**

Natječaj je otvoren za redovno upisane studente koji zadovoljavaju ostale preduvjete prijave. Možete se prijaviti uz uvjet održanja statusa redovnog studenta tijekom predstojeće akademske godine.

**Mogu li se prijaviti ako već primam stipendiju?**

Prijaviti se možete, no stipendija Vam ne može biti odobrena u slučaju da u trenutku potpisivanja ugovora primate drugu stipendiju.

**Mogu li se prijaviti ako ostvarujem povremene prihode uz redovni studij?**

Primanja koja ostvarujete ne isključuju Vas kao kandidata za stipendiju osim u slučaju rada u nekoj od tvrtki u sastavu Rimac Grupe. Preduvjet za prijavu je da niste zaposlenik odnosno da ne ostvarujete povremene prihode od rada u nekoj od tvrtki u sastavu Rimac Grupe.

**Mogu li se prijaviti ako sam bio na praksi / bio sam zaposlen u Rimac Technology odnosno u nekoj drugoj tvrtki u sastavu Rimac Grupe.**

Možete se prijaviti za studentsku stipendiju ukoliko ispunjavate ostale navedene uvjete.

PRIPREMA PRIJAVE

**Treba li moj životopis biti u nekom specifičnom formatu?**

Životopis maksimalne dužine od tri A4 stranice treba biti napisan na engleskom jeziku te spremljen u pdf formatu.

**Koja je poželjna dužina motivacijskog pisma?**

Poželjna dužina motivacijskog pisma je 2.000 – 3.000 znakova (s razmacima).

**Trebam li priložiti pismo preporuke?**

Pismo preporuke nije preduvjet za prijavu. No slanjem pisma preporuke, pisanih referenci i potvrda o postignućima, priznanjima i nagradama moguće je ostvariti dodatne bodove.

**Mogu li navesti izvannastavne aktivnosti za koje nemam diplomu ili potvrdu?**

Relevantne aktivnosti i postignuća možete navesti u okviru životopisa i/ili pisma motivacije.

**Je li popis prijavitelja za stipendiju javno dostupna informacija?**

Ne.

**Mogu li se dogodine prijaviti za stipendiju ukoliko mi prijava bude odbijena?**

Da.

STIPENDIJSKI PROGRAM

**Što ako prekinem studij ili izgubim status redovnog studenta tijekom sudjelovanja u stipendijskom programu?**

Stipendisti su dužni zadržati status redovnog studenta tijekom cjelokupnog trajanja stipendije. Stipendisti gube pravo na stipendiju s datumom prestanka statusa redovnog studenta. Informaciju o eventualnoj promjeni studentskog statusa stipendisti su dužni dostaviti kontakt osobi unutar tvrtke Rimac Technology najkasnije 15 dana od gubitka studentskog statusa.

**Koje su obveze stipendista tijekom trajanja programa?**

Tijekom trajanja stipendijskog programa, stipendisti su dužni sudjelovati u tri jednodnevna seminara u organizaciji tvrtke Rimac Technology. Seminari će biti održani u Zagrebu, uz mogućnost online sudjelovanja.

**Mogu li ostvariti produžetak stipendije?**

Nakon isteka jednogodišnjeg stipendijskog programa, stipendisti koji zadržavaju status redovnog studenta i u nadolazećoj akademskoj godini mogu se prijaviti za nastavak sudjelovanja u stipendijskom programu.

**Postoje li ikakve obveze stipendista nakon završetka stipendijskog programa.**

Ne.

**Što nakon završetka stipendijskog programa?**

Nadamo se da će suradnja započeta u okviru stipendijskog programa prije ili kasnije biti nastavljena u okviru profesionalnog radnog angažmana u jednoj od tvrtki Rimac Grupe.

28.08.2023.